b'\n_START_ARTICLE_\nA. P. Hill\n_START_PARAGRAPH_\nAmbrose Powell Hill (9. marraskuuta 1825 \xe2\x80\x93 2. huhtikuuta 1865) oli etel\xc3\xa4valtioiden kenraali Yhdysvaltain sis\xc3\xa4llissodassa. H\xc3\xa4n saavutti mainetta Hillin kevyeksi divisioonaksi kutsutun joukko-osaston johdossa, ja tuli my\xc3\xb6s yhdeksi kenraali Stonewall Jacksonin tunnetuimmista alaisista. H\xc3\xa4n my\xc3\xb6s komensi yht\xc3\xa4 Robert E. Leen komentaman Pohjois-Virginian armeijan armeijakuntaa ennen kuin kaatui taistelussa._NEWLINE_A. P. Hill eli \xe2\x80\x9dPikku Powell\xe2\x80\x9d, kuten h\xc3\xa4nen sotilaansa h\xc3\xa4nt\xc3\xa4 kutsuivat, syntyi Culpeperiss\xc3\xa4 Virginiassa vuonna 1825. H\xc3\xa4n k\xc3\xa4vi Yhdysvaltain sotilasakatemian, josta valmistui vuonna 1847. H\xc3\xa4net komennettiin 1. tykist\xc3\xb6\xc3\xb6n, jossa h\xc3\xa4n palveli toisena luutnanttina. H\xc3\xa4n otti osaa Meksikon-sotaan ja h\xc3\xa4net ylennettiin ensimm\xc3\xa4iseksi luutnantiksi syyskuussa 1851. Vuosina 1855\xe2\x80\x931860 Hill ty\xc3\xb6skenteli Yhdysvaltain rannikkovartiostossa._NEWLINE_Vuonna 1859 Hill nai Kitty Morgan McClung -nimisen nuoren lesken, jolloin h\xc3\xa4nest\xc3\xa4 tuli kahden tulevan etel\xc3\xa4valtioiden ratsuv\xc3\xa4enkenraalin, John Hunt Morganin ja Basil W. Duken, lanko._NEWLINE_Maaliskuussa 1861 juuri ennen sis\xc3\xa4llissotaa Hill erosi armeijasta. Kun Virginia erosi unionista, Hillist\xc3\xa4 tuli 13. virginialaisen jalkav\xc3\xa4kirykmentin majuri ja h\xc3\xa4n l\xc3\xb6ysikin pian itsens\xc3\xa4 Bull Runin taistelukent\xc3\xa4lt\xc3\xa4. H\xc3\xa4nest\xc3\xa4 tuli prikaatinkenraali seuraavassa helmikuussa._NEWLINE_Virginian niemimaalla k\xc3\xa4ytyjen taistelujen aikana 1862 Hill ylennettiin j\xc3\xa4lleen h\xc3\xa4nen kunnostauduttuaan Williamsburgin taistelussa. H\xc3\xa4nest\xc3\xa4 tuli kenraalimajuri ja yksi Leen luottoupseereista. Hillin kevyt divisioona, joka oli yksi etel\xc3\xa4valtioiden armeijan suurimpia, kunnostautui Seven Daysin, Cedar Mountainin, toisen Bull Runin, Antietamin ja viel\xc3\xa4 Fredericksburgin taisteluissa. H\xc3\xa4nen divisioonansa oli osa Stonewall Jacksonin armeijakuntaa. Sen j\xc3\xa4lkeen kun Jackson haavoittui kuolettavasti Chancellorsvilless\xc3\xa4 toukokuussa 1863, Hill otti armeijakunnan komennon ja haavoittui itsekin._NEWLINE_Jacksonin kuoleman j\xc3\xa4lkeen Hill ylennettiin kenraaliluutnantiksi ja h\xc3\xa4nest\xc3\xa4 tuli Leen kolmannen armeijakunnan komentaja, jota h\xc3\xa4n johti Gettysburgin kampanjassa 1863. H\xc3\xa4n johti my\xc3\xb6s saman vuoden syyskampanjaa ja Overlandin kampanjaa sek\xc3\xa4 Petersburgin piirityst\xc3\xa4 1864\xe2\x80\x931865. Hill kaatui Petersburgin taistelussa 2. huhtikuuta 1865. Unionin sotilas, korpraali John W. Mauck 138. Pennsylvanian rykmentist\xc3\xa4 onnistui ampumaan h\xc3\xa4net hengilt\xc3\xa4.'